Screenshot: Facebook Udruga Devet Života

KAKO je objavila Udruga Devet Života iz Osijeka, koja se bavi zbrinjavanjem napuštenih mačaka i pasa, nakon tri godine postupka donesena je presuda protiv čovjeka koji je ubio malog mačka Tikija ciglom.



Maleni Tiki stradao je dok je stajao kraj jedne žene koja ga je hranila u dvorištu njezinog stana.

Ubio mače ciglom, napao ženu koja ga je hranila



Tada im je prišao jedan susjed i počeo vikati. "Jesam li ti rekao da ne želim ovdje više da te vidim", zagalamio je te uzeo u ruku ciglu koju je bacio na maleno mače koje je bilo staro tri mjeseca. Pogodio ga je u stražnji dio tijela i slomio mu lijevu butnu kost.

Potom je prišao ženi koja je mačića hranila, uhvatio je za vrat, zadao joj nekoliko udaraca u glavu te je gurnuo prema tlu govoreći da će je zadaviti.



Žena je zaprimljena na osječkom odjelu hitne pomoći, dok je Udruga Devet Života preuzela brigu za Tikija. Nažalost, desetak dana poslije, Tiki je uginuo.

Godina dana zatvora i tri godine uvjetno



Udruga je protiv počinitelja podnijela kaznenu prijavu koja je nakon tri godine rezultirala pravomoćnom presudom od godine dana zatvora i tri godine uvjetno, što nije često u našem pravosuđu.



Kako se često moglo čuti, posebice nakon što je u medije dospjela priča o psu Felixu kojeg je vlasnik pretukao šipkom, kazne za zlostavljanje životinja su preslabe.



Felix je, nažalost, preminuo od posljedica ozljeda koje mu je zadao njegov "vlasnik".



Kako je izvijestila Udruga Devet Života, osuđenik koji je ubio malog mačka Tikija, dužan je, uz sudske troškove, podmiriti Udruzi iznos od 900 kuna koliko je iznosio trošak operacije i liječenja Tikija.



Na svojem Facebook profilu su poručili kako će se i dalje boriti protiv svih koji se usude dići ruku na životinju.

"Upozorenje svima koji se usude dignuti ruku na životinju"



Njihovu objavu prenosimo u cijelosti.



"Nakon točno 3 godine vođenja postupka protiv okrivljenog, napokon je njegova žalba odbijena kao neosnovana i potvrđena je presuda Općinskog suda u Osijeku.

Tekst se nastavlja ispod oglasa

Kriv je – osuđen je za dva djela na jedinstvenu kaznu zatvora u trajanju do jedne godine, uvjetno na tri godine. Dužan je i, uz sudske troškove, podmiriti Udruzi, a budući da smo podnijeli i imovinsko pravni zahtjev iznos od 900,00 kn koliko je iznosio trošak operacije i liječenja Tikija.

Tikija više nema, ali ovo neka je upozorenje svima onima koji se usude dignuti ruku na životinju da nećemo nikada odustati.

U tijeku je provođenje istražnih radnji po još tri podnesene kaznene prijave protiv poznatih počinitelja, a čiji ishod također očekujemo na sudu", poručili su.